Frederikshavn Kommune har opgivet at privatisere sin el- og varmeforsyning, der ellers skulle have skæppet med mindst 800 millioner kroner i kommunekassen. Så nu må kommunen udskyde store anlægs- og udviklingsprojekter på ubestemt tid, skriver NORDJYSKE Stiftstidende. Kun en enkel køber har givet et bud på elforsyningen på 175 millioner kroner. Ingen har budt på varmeforsyningen. Og det kalder borgmester Erik Sørensen (S) for en stor nedtur. Gevinsten fra salget skulle have været brugt til blandt andet en ny skole. Venstres gruppeformand i byrådet, Hans Jørgen Kaptajn, skoser det socialdemokratisk ledede byrådsflertals salgsplan for at være "et fantasifoster uden hold i virkeligheden". - Det er på høje tid, at vi får benene ned på jorden og får hanket op i kommunens økonomi. Ellers kører den galt, siger han. /ritzau/
Ingen købere til kommunalt el- og varmeforsyningsselskab i Frederikshavn. Venstre frygter for byens økonomi.